AlexejDobrolubov/national_council_slovak_2010 huggingface dataset:
58. schôdza NR SR - 3.deň - A. dopoludnia
Dátum: 2022-02-23
Poslanec: Benčík, Ján (SaS)
Druh vystúpenia: Vystúpenie s faktickou poznámkou

68. Ďakujem, pán predseda. Keď už tu počúvame tretí deň únavné čítanie záznamov z Generálnej prokuratúry, tak podľa mňa, mojej mienky, teda nemajú veľký súvis s odvolávaním ministra vnútra, prečítam vám niečo aj ja. Predvčerom informoval Denník N, že námestník generálneho prokurátora zdieľal na facebooku tlačovku Fica, homofóbne vtipy či zosmiešňovanie Matoviča. Dozvedeli sme sa, že ide o trestného námestníka bratislavskej krajskej prokuratúry Emila Popraca, ktorý má pod palcom všetky vyšetrovania, vrátane prípadu Čurillovcov. Keď tento pán prečítal článok v N-ku, napísal: „Pekný deň všetkým. Na základe článku Moniky Tódovej som si preveril aktivitu na mojom facebookovom profile, pričom som zistil, že sa opakovane niekto iný ako ja prihlasoval z neznámych zariadení do môjho facebookového profilu. Minimálne v posledných dvoch rokoch. Uvedená skutočnosť ma vedie k záveru, že sa mi zrejme niekto prihlasoval do profilu a zverejňoval rôzne príspevky v mojom mene. Chcel som vás týmto upozorniť, že ak medzi nami prebehla nejaká interakcia, prípadne som komentoval nejaký príspevok, čo nerobím, mohol to byť v mojom mene niekto iný. Ďakujem veľa všetkým za pochopenie.“ Nuž evidentne sa tomu pánovi stalo to, čo známemu malému Matískovi v známej veselohre. Ak teda vyargumentuje nejakými rozhovormi skutočne neformálnymi ľudí, ktorí vyšetrovali tie najzávažnejšie prípady mafiánskych skupín a ktorých slovník naozaj nie je slovníkom z nedeľnej školy, či slovníka starých panien z klubu osamelých sŕdc seržanta Peppera, môžme si o ich teda úrovni vyjadrovať svoje, no ale je toto dôvod na odvolanie ministra vnútra, pýtam sa.
58. schôdza NR SR - 2.deň - B. popoludní
Dátum: 2022-02-22
Poslanec: Benčík, Ján (SaS)
Druh vystúpenia: Vystúpenie s faktickou poznámkou

23. Ďakujem. Pani poslankyňa, musím sa priznať, že ma zaskočilo, ako ste sa absolútne neodôvodnene obuli práve do mňa, asi len preto, že sedím vám rovno naproti a ešte v nízkej tribúne, aj to, ako sa pokúšate legitimizovať či legalizovať ataky skupín osôb, ktoré vyprovokované šírením nenávisti zo strany fašistov, ale, bohužiaľ, aj tých, ktorí sa vyhlasovali za hrádzu proti extrémizmu, teda ľudí zo SMER-u, menovite pána Blahu či Fica, sa dopúšťajú konania, ktoré je buď na hrane, alebo až za hranou zákonnosti. Vaše vystúpenie bolo len jedným z dlhého radu vystúpení vašich kolegov, ktorí tuná démonizujú priam ako ľudí nejakých, ktorí, áno, viedli reči na úrovni krčmových rečí, a vy sa obraciate na mňa, že prečo som na nich nepodal trestné oznámenie. No ja teda osobne neviem o tom, že by vulgárne vyjadrovanie bolo trestným činom, keď budete počuť. A pýtate sa ma, prečo sa aj ja neohradím voči nejakému vulgárnemu vyjadrovaniu na adresu ženy. Počuli ste mňa, aby som tu použil vulgárny výraz, priamo tuná alebo vôbec v tejto budove? A domnievate sa vážne, že v tejto bu... tuná v tejto sále je niekto, kto takéto slovo niekde niekedy nepoužil? A robíte tuná z tých ľudí, ja neviem, pomaly zločincov. Celé toto, celé toto ťaženie vás a ďalších kolegov zo SMER-u má len jeden dôvod. Urobiť z tých, ktorí stíhajú vašich nominantov a priateľov, zločincov, a z tých, ktorí sú naozajstní zločinci, urobiť politické obete. Ale toto vám určite neprejde. Zákon musí platiť pre každého aj pre členov SMER-u.
58. schôdza NR SR - 1.deň - A. dopoludnia
Dátum: 2022-02-18
Poslanec: Benčík, Ján (SaS)
Druh vystúpenia: Vystúpenie s faktickou poznámkou

129. Ďakujem. Pán predseda a poslanec Fico, vy ste nepochybne na rozdiel odo mňa veľmi dobrý a obratný rečník, konečne ako dlhoročný politik, predseda silnej parlamentnej strany, trojnásobný premiér, máte bohaté mediálne skúsenosti. A mňa zaráža, aký je ten váš svet veľmi jednoduchý. Na jednej strane sú odporní zradcovia, podlí udavači a zavrhnutiahodní zločinci, na druhej strane čisté, krištáľovo čisté charaktery ľudí, ktorí nikdy neurobili nič zlé, ktorí sú obeťou nejakých sprisahaní či politických procesov ako vyšitých, vystrihnutých z 50. rokov. A viete, čo je na tom zaujímavé a čo udivuje aj mňa, prostoduchého dôchodcu z periférie? Že aj jedni, aj druhí sú všetko vaši nominanti, vaši známi či priatelia, či už vás osobne, alebo niekoho z vašej strany, a pýtam sa ako je to možné, že všetci títo, že títo ľudia sú vlastne v obidvoch kategóriách. Ako nám to chcete vysvetliť, prepánakráľa?!
55. schôdza NR SR - 10.deň - B. popoludní
Dátum: 2022-02-17
Poslanec: Benčík, Ján (SaS)
Druh vystúpenia: Vystúpenie s faktickou poznámkou

83. Bývalý vodca Slovenskej pospolitosti, ktorý po slovenských mestách pochodoval v kvázi gardistickej uniforme, bývalý predseda (výkriky z pléna) strany Slovenská pospolitosť – národná strana, ktorá bola rozpustená Najvyšším súdom Slovenskej republiky a súčasný predseda extrémistickej strany... (Ruch v sále. Prerušenie vystúpenia predsedajúcim.) Blanár, Juraj, podpredseda NR SR Poprosím, vážené poslankyne, páni poslanci, pokoj! Pán poslanec Benčík, nech sa páči, reagujte na vystúpenie pána predrečníka a poprosím pokoj, páni poslanci! Nech sa páči. Benčík, Ján, poslanec NR SR Samozrejme, že reagujem, ďakujem za nepatričné upozornenie. Predseda, v súčasnosti predseda a vlastne aj majiteľ strany Kotlebovci – Ľudová strana Naše Slovensko sa nám tu pochválil, že sa na neho obrátili predsedovia piatich okresných súdov. Už len to, že sa predsedovia okresných súdov obracajú na extrémistu, zatiaľ síce neprávoplatne, ale predsa len odsúdeného Špecializovaným trestným súdom na štyri roky a štyri mesiace väzenia je dostatočnou vizitkou stavu slovenského súdnictva a iba potvrdzuje to, že to súdnictvo potrebuje naliehavú reformu. (Potlesk.)
55. schôdza NR SR - 10.deň - A. dopoludnia
Dátum: 2022-02-17
Poslanec: Benčík, Ján (SaS)
Druh vystúpenia: Vystúpenie s faktickou poznámkou

119. Pán predseda, ja sa vás chcem opýtať, prečo, keď odporúčate pani ministerke Kolíkovej, aby sa išla pýtať zamestnancov súdov, ktorí sú pred parlamentom, prečo vy nepočúvate hlas mnohých starostov a primátorov, ako aj odborných inštitúcií, ktoré hovoria, sa rovnako podobne negatívne vyjadrujú o návrhu stavebného zákona, ktorý je z dielne vašej strany. Chcem sa vás ešte opýtať aj na to, či si naozaj myslíte, že súdna reforma je len pre súd, sudcov, súdnych úradníkov a zamestnancov súdov a nie aj pre občanov, ktorí sa nemôžu dovolať spravodlivých rozsudkov. Chcem vám pripomenúť aj to, prečo ste 8. februára, keď tuná bol pred parlamentom zhromaždený nenávistný dav kotlebovcov a ich replikantov, smerákov a konšpirátorov, nešli aj vy odvážne rokovať s týmito ľuďmi, pretože predtým ste sa mohutne bili do pŕs za dohodu, obrannú dohodu s USA, následne ste sa však iba zdržali. Je to, ste v tomto konzistentný, keď to odporúčate pani ministerke? A posledná vec je, to poviem len za seba, nie som členom žiadnej strany, som členom klubu. Veľmi vážne sa zamýšľam, ako môže koalícia fungovať, keď je v nej strana, ktorá nie prvýkrát torpéduje zásadné reformy, ktoré sú v programovom vyhlásení tejto vlády. (Potlesk.)
55. schôdza NR SR - 8.deň - A. dopoludnia
Dátum: 2022-02-15
Poslanec: Benčík, Ján (SaS)
Druh vystúpenia: Vystúpenie s faktickou poznámkou

74. Ako obyvateľ Ružomberka by som mal zrejme aj ja teraz vystúpiť s nejakým uslzeným lamentózom, prípadne burcujúcim prejavom na obranu Okresného súdu v Ružomberku. Neurobím to, pretože v Ružomberku zostáva zachovaný okresný súd v trestnej, trestných záležitostiach a ostatné zostane ako detašované pracovisko. Myslím, že to bol Ivan Mikloš, ktorý povedal, že reforma, ktorá nebolí, nie je žiadna reforma. Táto reforma, hoci už značne oklieštená, ba až miestami vypitvaná pripomienkami aj koaličných partnerov, napriek tomu ako vidieť, bolí, takže zrejme má svoj význam a opodstatnenie a zostáva potrebnou reformou.
55. schôdza NR SR - 7.deň - A. dopoludnia
Dátum: 2022-02-11
Poslanec: Benčík, Ján (SaS)
Druh vystúpenia: Vystúpenie s faktickou poznámkou

120. Padajú tu mnohé slová, že kto kedy a ako sa vyjadril k referendu, že v minulosti podporoval, či podporoval zníženie kvóra na jeho konanie. Tak ja, aby nevznikali žiadne pochybnosti o mojom stanovisku, v tejto veci súhlasím s Františkom Šebejom, ktorý sa kedysi vyjadril takto: Referendum v tej podobe, ako ho máme my v ústave, je cudzí kontaminujúci prvok, ktorý v podstate ohrozuje systém bŕzd a protiváh parlamentu v legislatívnom systéme. Je nástrojom, proti ktorému sa snažili urobiť všetko možné napríklad otcovia zakladatelia americkej demokracie v snahe zabrániť tyranii väčšiny. Američania tento nástroj na federálnej úrovni nemajú a nemajú ho ani Nemci. Nemci zrejme preto, že sa dobre pamätajú na Hitlerove referendá, pomocou ktorých ten mýtický, nacistickou propagandou sfanatizovaný ľud, ktorý mu dal v tejto veci do rúk všetky nástroje a právomoci na to, aby vyvolal najničivejšiu z vojen v dejinách ľudstva. No a tunak k pánovi poslancovi Mazurekovi. Je teda skutočne kúzlom nechceného, ak počúvame z jeho úst, ako nás obviňuje z fašizmu, pričom ix jeho vyjadrení do bodky napĺňa definíciu fašizmu, tak ako o nej hovoria politológovia. Je veľmi zábavné počúvať ho, ako nám nadáva do zbabelcov, keď príkladom totálneho a exemplárneho zbabelca je práve on sám, keď hovorí o svojich bývalých vyjadreniach na sociálnej sieti, že sú to vraj nejaké obrázky z Facebooku, s ktorými on nemá nič spoločné. Už sa nehlási k tomu, ako chválil Hitlera, ako popieral holokaust, ako hovoril o Rómoch, že sú to polo... poloopice dementné, špinavé z osady. To si už nepamätá pán Mazurek. No a teda k tej vlastizrade, ak máte nejaké dôkazy, pán Mazurek, vlastizrada je mimoriadne vážny čin, podajte trestné oznámenie, ste povinný!
57. schôdza NR SR - 1.deň - B. popoludní 3
Dátum: 2022-02-08
Poslanec: Benčík, Ján (SaS)
Druh vystúpenia: Vystúpenie s faktickou poznámkou

68. K tvrdeniam, ktoré odzneli v siahodlhom traktáte pána generálneho prokurátora Žilinku, ktorý tu čítal pán poslanec Blanár, a k tvrdeniam, ktoré tu predniesol pán poslanec Fico, kde bola porovnávaná obranná dohoda vlády Slovenskej republiky a vlády Spojených štátov amerických so zmluvou medzi vládou Československej socialistickej republiky a vládou Zväzu Sovietskych socialistických republík o podmienkach dočasného pobytu sovietskych vojsk na území Československej socialistickej republiky iba podotknem, že tá zmluva bola uzavretá niekoľko mesiacov po násilnej okupácii našej vlasti a ten dočasný pobyt trval viac ako dvadsaťtri rokov. A teraz ten príklad. V roku 1981 zbehol z posádky v Olomouci vojak Jurij Nikolajevič Kononov, ktorý sa následne na úteku, kde sa skrýval, dopustil vraždy. Až potom, keď ho zadržali orgány československej vtedy, vtedajšej, Zboru národnej bezpečnosti, až vtedy ruská strana oznámila jeho zbehnutie a následne si ho prevzala z rúk československej polície a odovzdala ho do rúk hlavného prokurátora strednej skupiny sovietskych vojsk. Následne bol súdený v Zväze sovietskych socialistických republík vrchným súdom v Ľvove a odsúdený na trest smrti zastrelením. Teda toľko o tom, že ako bola uplatňovaná jurisdikcia vtedy a dnes. (Reakcie z pléna.)
55. schôdza NR SR - 4.deň - A. dopoludnia 3
Dátum: 2022-02-08
Poslanec: Benčík, Ján (SaS)
Druh vystúpenia: Vystúpenie s faktickou poznámkou

62. Aj ja ďakujem pekne pani poslankyni Kozelovej, pretože aj na mňa sa obracajú ľudia, pamiatkari, ktorí teda nemajú výhrady priamo k pánovi podpredsedovi vlády Holému, ale práve k ministerstvu kultúry a mrzí ma, že aj kolega, ktorí v klube SaS je poverený rokovaním o tomto zákone, oslovil pani ministerku kultúry a ktorá si dosiaľ ani nenašla čas a ja teda musím povedať, že pokiaľ sa tento problém nevyrieši, budem veľmi zvažovať, či potom v ďalšom čítaní tento zákon podporím. Ďakujem.
55. schôdza NR SR - 3.deň - B. popoludní
Dátum: 2022-02-03
Poslanec: Benčík, Ján (SaS)
Druh vystúpenia: Vystúpenie s faktickou poznámkou

141. Pán doktor, v takomto úzkom kruhu keď takto debatujeme, tak by som povedal, že ak človek nemôže úplne na sto percent súhlasiť s tým, čo hovoríte, ale väčšinu tých vecí môže brať a akceptovať ako reálny vklad do diskusie. A toto, to uznávam, samozrejme. Mnohé veci sú aj na zamyslenie, samozrejme. Len tu je taký jeden problém, také jedno "lenže". A "lenže" je v tom, že vy ste súčasťou tam toho zoskupenia, ktoré sedí v tých dvoch laviciach. A z toho zoskupenia vychádzali veľmi-veľmi nebezpečné a boli verejne prezentované nebezpečné myšlienky, ktoré reálne stáli životy slovenských občanov. A vy to viete, samozrejme. A viete, niekedy vinníkom nie je len ten, čo takéto niečo hovorí alebo niečo zlé spôsobí, ale ten, kto mlčí a mal by teda z titulu svojho postavenia, z titulu svojich znalostí, z titulu toho, že je lekár, by sa mal ozvať. A vy ste sa veľmi dlho neozývali, nejak už ste sa potom, párkrát ste sa ozvali, vidím, že vám to vynieslo aj nepriazeň vo vlastných radoch, že vám to tam spočítali na sociálnych sieťach, ale to je, to je trochu málo. Kolega Lehotský má právo, pravdu, v tom vašom, v tej argumentácii prevažujú tie argumenty ako vždy proti a to spochybňovanie nad tými pro, pre. No. A vieme, viete, že nielen teda predseda tej strany, z ktorej ste odišli, Kotleba, ale aj tuná mladý poslanec Mazurek verejne spochybňovali tieto veci. Mazurek tu distribuuje časopis, ktorý vydáva český neonacista s názvom, tuším, Radix, ktorý hovorí, "o COVID tu nejde", že to je niečo iné úplne, choroba vlastne plánovaná na zdecimovanie populácie a podobné veci. A chápete, vy ste toho stále súčasťou, to je problém!
55. schôdza NR SR - 3.deň - B. popoludní
Dátum: 2022-02-03
Poslanec: Benčík, Ján (SaS)
Druh vystúpenia: Vystúpenie s faktickou poznámkou

106. Ďakujem pekne za slovo. Nuž, poslanec Mazurek obvyklým svojím exaltovaným prejavom nám tu porozprával znôšku nezmyslov. Očividne sa pri tom cítil ako nejaký hrdina z Dobšinského rozprávok, ktorý bojuje s dvanásťhlavým drakom, ale v skutočnosti je len malý Miňko, ktorý sa nijako zvlášť neposunul od toho okamihu, keď vrieskal pred hlavnou železničnou stanicou v Bratislave a vyprovokoval útok na bezbrannú ženu a deti. Bojoval so slameným panákom, pretože, pretože téma povinného očkovania momentálne, pokiaľ viem, nie je na stole. Na stole nie je preto, že na ňu neexistuje politická vôľa. Ja osobne by som povinné očkovanie bez váhania podporil. Povinné očkovanie nie je žiadny fašizmus. Povinné očkovanie je nástroj, ktorý vo svete zachránil milióny ľudských životov. A ja sa čudujem teda trochu, pán doktor, aj vám, že sa prepožičiate na takú, takúto záležitosť, pretože nikto nepopiera, že očkovanie – ako konečne každý liek – prináša aj určité riziká, dokonca aj fatálne riziká, ktoré môžu skončiť aj exitom, no ale ten nepomer je predsa zrejmý. Mazurek tu spomínal, že on pozná toho a oného, ktorý po vakcinácii mal problémy a bol prevezený tam a tam. Nuž ale pozná aj 17 896 obetí, ktorí tu, prosím vás, podľahli covidu? Veď to sú úplné nezmysly na úrovni povier, ktoré sa tu šírili pri epidémii cholery pred pomaly dvesto rokmi. Na hanbu, pán Mazurek!
55. schôdza NR SR - 1.deň - B. popoludní
Dátum: 2022-02-01
Poslanec: Benčík, Ján (SaS)
Druh vystúpenia: Vystúpenie s faktickou poznámkou

115. Ďakujem, Andrej. Iba chcem znovu zopakovať, že ma teda kvôli občanom, ktorí čakajú, že budeme riešiť akútne problémy a sledujú, že sa venujeme takejto hlúposti (povedané so smiechom), sa ospravedlňujem a nečakal som, že to tak dopadne, lebo musím zopakovať, dalo sa to vyriešiť jednou, jednou jedinou vetou. Namiesto toho som si tu vypočul ďalšie urážky, či už z úst poslanca Suju, Mazureka, ale aj Kočiša, ktorý práve tu opäť zopakoval, že som vraj zničil život stovkám mladých ľudí. No máte na to nejaké dôkazy, pán Kočiš, že to opakovane tuná tvrdíte? Ja sa obávam, že nie. Ten, kto ničí životy mladým ľuďom, sú ľudia práve ako vy, extrémisti, ktorých dostávate na scestie. Jeden z vás, ktorý bol na tej kandidátke ako aj vy, Marián Magát, je momentálne vzatý do väzby. Ten človek preukázateľne ničí životy mladým ľuďom, ktorý šírením neonacizmu, popieraním holokaustu, šírením absolútnych lží a nenávisti, ten ničí životy mladým ľuďom, a to je, to je človek z vašej sorty. Tak neobviňujte mňa, že ja ničím životy ľuďom. Životy mladým ľuďom ničíte vy. (Potlesk.)
55. schôdza NR SR - 1.deň - B. popoludní
Dátum: 2022-02-01
Poslanec: Benčík, Ján (SaS)
Druh vystúpenia: Vystúpenie s faktickou poznámkou

101. Ďakujem pekne kolegovi Jožkovi Pročkovi za jeho distingvovaným spôsobom vyslovené múdre slová. Aj on, tak ako ja, sa stáva často vaším terčom a veľmi ľahkým terčom, pretože a keďže bol televíznym zabávačom, je veľmi ľahké nájsť jeho videá z minulosti a z programov úseky, keď niekoho parodoval atď., kde teda vyzerá, ako by sa dalo povedať, ako hlupák, a toto potom vystrihnúť a robiť z neho naozaj hlupáka s patričným komentárom a mať desaťtisíce zdieľaní. Ale to je, je to veľmi nízke a veľmi nepekné, čo robíte. Inak celá táto situácia, ktorá sa z tejto veci vyvinula, ma mrzí, pretože to naozaj ukazuje veľmi nepekný a desivý obraz o tomto parlamente. Ale napriek tomu sa domnievam, že slušní ľudia nemôžu ustupovať ľuďom, ktorí nie sú slušní. Ľuďom, ktorí klamú a ľudí, ktorí verejne vyslovujú klamstvá a rovno v tejto sále. Tak ako ich vyslovuje poslanec Suja, ktorý tvrdil, že som vrah, že kvôli mne bol zavraždený človek a ja som naozaj nemal žiadnu potrebu, aby tuná si poslanec Suja predo mňa kľakol alebo teatrálne ma nejako prosil o odpustenie. Stačilo povedať: "prepáčte, informácie, z ktorých som vychádzal, neboli pravdivé, mrzí ma to". A bolo by to vybavené. Namiesto toho poslanec Suja tu na mňa nepekne a veľmi, priam mne príšerným spôsobom zaútočil a vyslovil v súvislosti so mnou množstvo lží, ktoré ďalej zopakoval Mazurek či Kočiš. Toto, samozrejme, bude mať pokračovanie, pretože tak to nie je možné akceptovať, aby sa niekto akože ospravedlnil takým spôsobom, že v urážkach ešte pokračuje. A dáva to skutočne veľmi zlý príklad občanom.
55. schôdza NR SR - 1.deň - B. popoludní
Dátum: 2022-02-01
Poslanec: Benčík, Ján (SaS)
Druh vystúpenia: Vystúpenie s faktickou poznámkou

77. Po tom, čo poslanec Miroslav Suja, ktorý je mimochodom o šesť dní starší ako môj starší syn, zneužil inštitút toho, čo sa mal mi ospravedlniť na ďalšie urážky mojej osoby a vypovedal tu na moju, na moju adresu viacero klamstiev, ku ktorým sa ohradím. Nič iné neurobil ani ďalší poslanec takzvanej REPUBLIKY Milan Mazurek. Tak teda poďme poporiadku. Poslanec Suja tvrdil, že píšem udania do škôl a do zamestnania. Nikdy som žiadne udanie do žiadnej školy ani do žiadneho zamestnania na nikoho nenapísal. To ste opakovali aj vy, Mazurek, túto lož. Takže môžem povedať, že ste obyčajný luhár. Potom je tu tá fáma o nevinnej Lívii Garčalovej, dnes Pavlíkovej. No tá fáma, že ja som ju udal, spočíva v tom, viete, ako som ju udal? Napísal som na súkromnom profile Jakuba Godu, kde sa zaoberali jej pamätným videom, že som náhodne ju stretol na besede s gymnazistami v Spišskej Novej Vsi a že sa volá Lívia Garčalová. A viete, kedy som to napísal? Keď sa ona sama tým pochválila na svojom profile pred dvomi dňami. Takže neviem, či som ju ja udal, alebo sa sama udala. No a ja som sa tomu ďalej nevenoval, nepísal som o nej dokonca žiadny blog, ani na môj, na môj Facebook som o tom nič nepísal, ale odtiaľ to, od Jakuba Godu si to niekto všimol a viaceré alternatívne médiá uviedli do života lož, že som ju udal. To udanie? Komentár na stránke? Žiadnu adresu gymnázia som nepísal. To je ďalšia lož. (Potlesk.)
51. schôdza NR SR - 10.deň - B. popoludní
Dátum: 2021-12-08
Poslanec: Benčík, Ján (SaS)
Druh vystúpenia: Vystúpenie s faktickou poznámkou

104. Ďakujem. Mladý rasista Mazurek, rasista, ktorý má túto diagnózu potvrdenú Najvyšším súdom, tak ako obvykle s razanciou a kadenciou Gatlingovho rotačného guľometu tu v rámci svojej obvyklej slovnej diarey na nás vychrlil množstvo urážok a hlúpostí. Mladý rasista Mazurek, ktorý kedysi chválil Hitlera, nás nazýva fašistami. Mladý rasista Mazurek, ktorého nejeden status do bodky napĺňa definíciu fašizmu, tu nám a mne osobne nadáva do fašistov. Mladý rasista Mazurek sa domnieva, že rýchlosť, akou chrlí tuná tie nezmysly, ktoré tu rozpráva, nahradí nejakú myšlienku. Mladý rasista Mazurek, čítajúc si nadpisy z nejakých časopisov, to vydáva za nejaké zjavené posolstvo, posolstvo zjavenej pravdy. Mladý rasista Mazurek tvrdí, že my, my sme zodpovední za mŕtvych a nie on a jeho kumpáni, ktorí tu zvolávajú a zvážajú ľudí na mítingy, ktorí nenosia rúška ani v tejto sále alebo ich majú pod nosom a tvária sa pri tom ako Leónidas pri Thermopylách, pretože to považujú zrejme za absolútny vrchol hrdinstva. Mladý rasista Mazurek by mal byť radšej ticho a nerozprávať takéto klamstvá, pretože on a jeho kamaráti sú zodpovední za to, čo sa u nás deje. Ak by aj bola pravda, že ten počet mŕtvych po vakcinácii by bol o niečo vyšší, aj tak je na jednej strane obetí viac ako 14-tisíc. A tých sedem či koľko registrovaných obetí je v porovnaní s obeťami celosvetovej pandémie naozaj minimálne množstvo.
51. schôdza NR SR - 9.deň - B. popoludní
Dátum: 2021-12-07
Poslanec: Benčík, Ján (SaS)
Druh vystúpenia: Vystúpenie s faktickou poznámkou

65. Pán Tomáš, ja sa len chcem opýtať takúto jednu vec technickú. Vy opak... aj váš, vy aj vaši kolegovia opakovane tvrdíte, že my alebo naša vláda, že okradla dôchodcov o nejaké sumy a vždy ich tu ukazujete v ta... na tabuľke. No ja som tiež dôchodca a vlastne teraz som už inak zabezpečený druhý rok, konečne ako aj vy a mnohí ďalší už nie druhý, ale aj šiesty alebo desiaty, alebo štrnásty rok, ale napriek tomu však pred rokom 2020 som dôchodcom nebol, som bol dôchodcom a nebol som poslancom. Tak sa chcem opýtať, ako možno ukradnúť niečo, čo ste vy mne síce sľúbil, ale nikdy ste mi nedali? Ako je možné toto ukradnúť? Takže mne to rozum v skutočnosti neberie.
51. schôdza NR SR - 9.deň - A. dopoludnia
Dátum: 2021-12-07
Poslanec: Benčík, Ján (SaS)
Druh vystúpenia: Vystúpenie s faktickou poznámkou

11. Ďakujem. Ďakujem kolegovi Kazdovi za to, že sa veľmi správne ako ohradil voči spôsobu, akým pán minister financií, akými výrazmi pán minister financií častuje tých, ktorí nie sú nadšení jeho ďalším z jeho bombastických nápadov. A hoci po tom, čo tu odznelo od mojich predrečníkov, to nebude jednoduché, predsa len sa musí toto, tuto ohradenie sa rozšírim aj na vyjadrenia pána ministra smerom k opozícii, nie preto, že by som tú opozíciu a hlavne niektorú jednu jej časť nejako miloval alebo že by oni milovali mňa, ale ja osobne sa domnievam, že takéto vyjadrenia z úst člena vlády na pôde parlamentu sú jednoducho neakceptovateľné. A hovorím to aj napriek tomu, že aj opoz... niektorí opoziční politici sa sprá... používajú výrazy a formulácie smerom k vláde, ku koaličným poslancom alebo aj na adresu samotného pána ministra financií, ktoré sa počúvajú veľmi ťažko, a skutočne som mnoho razy z ich vyjadrení znechutený, ale to nevidím ako dôvod, aby člen vlády Slovenskej republiky klesol na ich úroveň. Ďakujem.